b'\n_START_ARTICLE_\nLorenzo Ghiberti\n_START_SECTION_\nBiografija\n_START_PARAGRAPH_\nGiber\xc4\x8dio motina Mona Fiore 1370 m. i\xc5\xa1tek\xc4\x97jo u\xc5\xbe Cione Ghiberti ir jie gyveno Pelago miestelyje prie Florencijos. Jo motina paliko vyr\xc4\x85, ka\xc5\xbekuriuo metu persik\xc4\x97l\xc4\x97 \xc4\xaf Florencij\xc4\x85, kur gyveno su vietos auksakaliu Bartolo di Michele. Manoma, kad Lorencas Gibertis tikriausiai gim\xc4\x97 apie 1378 m. Pelage. N\xc4\x97ra tikra, kas buvo Lorenco t\xc4\x97vu. Jo vaikyst\xc4\x97 pra\xc4\x97jo Bartolo di Michele namuose, kuris j\xc4\xaf apmok\xc4\x97 auksakalyst\xc4\x97s. Po Cione Ghiberti mirties 1406 m. motina i\xc5\xa1tek\xc4\x97jo u\xc5\xbe Bartolo di Michele. Lorencas taip pat buvo apmokytas tapybos ir savo autobiografijoje mini, kad 1400 m. vyko dirbti \xc4\xaf Pezar\xc4\x85. 1401 m. Florencijoje buvo paskelbtas konkursas sukurti \xc5\xa0v. Jono baptisterijos bronzines duris. Lorencas Gibertis pateik\xc4\x97 savo kandidat\xc5\xabr\xc4\x85. Jo konkursin\xc4\x97 bronzin\xc4\x97 panel\xc4\x97, vaizduojanti Izaoko paaukojim\xc4\x85, i\xc5\xa1liko. Vienu i\xc5\xa1 konkurent\xc5\xb3 d\xc4\x97l u\xc5\xbesakymo buvo Bruneleskis, kurio konkursinis darbas irgi i\xc5\xa1liko. 1402 m. komisija pripa\xc5\xbeino Gibert\xc4\xaf konkurso nugal\xc4\x97toju. Tai buvo labai presti\xc5\xbei\xc5\xa1kas ir gerai apmokamas u\xc5\xbesakymas jaunam auksakaliui. Sutartis buvo pasira\xc5\xa1yta 1403 m. Realius darbus ties durimis Gibertis prad\xc4\x97jo 1407 m. ir u\xc5\xbetruko iki 1424 m._NEWLINE_Nuo 1412 iki 1416 m. Gibertis k\xc5\xabr\xc4\x97 \xc5\xa0v. Jono Krik\xc5\xa1tytojo statul\xc4\x85 vienai Orsanmichele ba\xc5\xbeny\xc4\x8dios i\xc5\xa1orini\xc5\xb3 ni\xc5\xa1\xc5\xb3 Florencijos importuotos vilnos perdirb\xc4\x97j\xc5\xb3 gildijos u\xc5\xbesakymu. Tai buvo did\xc5\xbeiausia bronzin\xc4\x97 statula Florencijos istorijoje tuo metu. Joje galima pa\xc5\xbeinti tiek klasikinius, tiek gotikinius motyvus. Ma\xc5\xbedaug tuo metu Gibertis ved\xc4\x97 Marsilij\xc4\x85, vilnos aud\xc4\x97jo dukter\xc4\xaf. Jam gim\xc4\x97 du s\xc5\xabn\xc5\xabs: Tomasas 1417 m. ir Vitorijas 1418 m., kurie pad\xc4\x97jo t\xc4\x97vui jo darbuose. 1419-21 m. Gibertis atliko \xc5\xa0v. Mato statul\xc4\x85 Florencijos bankinink\xc5\xb3 gildijos u\xc5\xbesakymu Orsanmichele ba\xc5\xbeny\xc4\x8diai. 1417-27 m. laikotarpiu Gibertis dirbo ties reljefin\xc4\x97mis panel\xc4\x97mis Sienos katedros krik\xc5\xa1tyklai dekoruoti. Prie \xc5\xa1io projekto dirbo Donatelas ir Jakopas dela Kver\xc4\x8da. 1419 m., kai Florencijoje vie\xc5\xa1\xc4\x97jo popie\xc5\xbeius Martynas V, Gibertis buvo u\xc5\xbesakytas sukurti popie\xc4\x8diaus mantros ir mitros papuo\xc5\xa1imus su brangiaisiais akmenimis. \xc5\xa0ie k\xc5\xabriniai nei\xc5\xa1liko. 1425 m. Gibertis atliko dar vien\xc4\x85 ni\xc5\xa1in\xc4\x99 Orsanmichele ba\xc5\xbeny\xc4\x8dios skulpt\xc5\xabr\xc4\x85, vaizduojan\xc4\x8di\xc4\x85 \xc5\xa0v. Stepon\xc4\x85._NEWLINE_1425 m. Gibertis gavo u\xc5\xbesakym\xc4\x85 antroms \xc5\xa0v. Jono baptisterijos durims sukurti. \xc5\xa0ios durys tapo garsiausiu jo k\xc5\xabriniu. Jas v\xc4\x97liau Mikeland\xc5\xbeelas pramin\xc4\x97 \xe2\x80\x9eRojaus vartais\xe2\x80\x9c. Darbas ties \xc5\xa1iomis durimis u\xc5\xbetruko iki 1452 m. Gali b\xc5\xabti, kad Gibertis buvo sutik\xc4\x99s Leon\xc4\x85 Batist\xc4\x85 Albert\xc4\xaf ir r\xc4\x97m\xc4\x97si ar pats \xc4\xaftakojo \xc5\xa1iojo meninius principus, i\xc5\xa1d\xc4\x97stytus Alber\xc4\x8dio 1435 m. knygoje De pictura. Gibertis tur\xc4\x97jo dideles dirbtuves Florencijoje. Su jomis buvo susij\xc4\x99 Donatelas, Paolas U\xc4\x8delas, Michelozzo, Benocas Gocolis. Gibertis suk\xc5\xabr\xc4\x97 r\xc4\x97m\xc4\x85 Fra And\xc5\xbeeliko Linaiuoli altoriniam paveikslui. Apie 1447 m. Gibertis prad\xc4\x97jo ra\xc5\xa1yti I Commentarii (nebaigti) \xe2\x88\x92 trij\xc5\xb3 knyg\xc5\xb3 apm\xc4\x85stymus apie men\xc4\x85 ir jo istorij\xc4\x85. Jose ap\xc5\xbevelg\xc4\x97 klasikin\xc4\xaf (antikin\xc4\xaf) men\xc4\x85 ir XIII\xe2\x88\x92XIV a. Florencijos ir Sienos mokykl\xc5\xb3 dail\xc4\x99, bei \xc5\xa1iek tiek apra\xc5\xa1\xc4\x97 savo paties gyvenim\xc4\x85 ir \xc5\xa1is veikalas gali b\xc5\xabti laikomas pa\xc4\x8dia anks\xc4\x8diausiai \xc5\xbeinoma menininko autobiografija. Gyvenimo metu Gibertis buvo labai gerai apmokamas menininkas. Lorencas Gibertis mir\xc4\x97 1455 m. gruod\xc5\xbeio 1 d. Florencijoje. Palaidotas \xc5\xa0v. Kry\xc5\xbeiaus bazilikoje. Garsiausiu jo k\xc5\xabriniu laikomos rytin\xc4\x97s \xc5\xa0v. Jono baptisterijos durys, sukurtos 1425\xe2\x80\x931452 m. laikotapiu ir populiariai vadinamos \xe2\x80\x9eRojaus vartais\xe2\x80\x9c (pagal Mikeland\xc5\xbeelo apib\xc5\xabdinim\xc4\x85). \xc5\xa0i\xc5\xb3 dur\xc5\xb3 panel\xc4\x97s yra i\xc5\xa1ardytos ir perkeltos \xc4\xaf Santa Maria del Fiore katedros meno muziej\xc5\xb3. J\xc5\xb3 fragmentuose vaizduojamos Senojo Testamento istorijos. Anks\xc4\x8diau Giber\xc4\x8dio sukurtos \xc5\xa1iaurin\xc4\x97s baptisterijos durys yra originalioje j\xc5\xb3 vietoje, \xc5\xa0v. Jono baptisterijoje. Jose vaizduojamos Naujojo Testamento istorijos.'